Man swaar gestraf ná tiener se gru-moordLekita Moore. Foto: Facebook. Cameron Wilson (20) is Donderdag in die Wes-Kaapse hooggeregshof tot vier lewenslange vonnisse plus 71 jaar gevonnis. Wilson is in September in hegtenis geneem vir die gru-moord op Lekita Moore (18). Kapt. FC van Wyk, woordvoerder van die polisie, het gesê Moore se verminkte liggaam is op 11 September 2016 in ŉ veld naby Tunaweg in Bishop Lavis ontdek. Volgens Van Wyk het sy talle steekwonde aan haar liggaam gehad. Wilson is in Junie skuldig bevind op 13 uit 15 aanklagte teen hom, onder meer vyf aanklagte van moord, drie van poging tot moord, een van aanranding met die doel om ernstig te beseer en een van verkragting. Wilson het gelag en hande geklap terwyl hy gevonnis is. Die volgepakte openbare galery in die hof het gejuig toe regter Chantal Fortuin sy vonnis aan hom opgelê het. Die vonnisse sal gelyklopend uitgedien word.